钦定古今图书集成/方舆汇编/职方典/第1125卷 > 《通津桥记》前人
## 钦定古今图书集成/方舆汇编/职方典/第1125卷 > 《通津桥记》前人

通山县治之东，故有通津桥，元邑人邢仲发建。明正
德辛未之夏，龙雨大作，洪水暴起，桥遂圮。众惊叹，至
有泣下者，曰：“安得复见此桥也？吴楚要路，人何以济？”
无何，航山唐君倡诸众谋再建之。或曰：“是举也，工人
费钜，子欲为邢仲发耶？其慎诸？”君曰：“吾不如仲发不
休。”先是从议者十馀人，率畏难相望去，惟君与予兄
“南庄两溪守前议曰：‘彼去，事亦去乎’？”顾益直前相谓
曰：“今日之事，惟财斯成。募财之道，惟诚斯感。当事之
要，惟劳斯胜。使气任情而厌劳，事无成矣。然而鼓舞
人心，要须自上。”乃状其事于予师督学霞山蔡公。公
喜，发赎金三十两助之，馀费悉募于众。募则冲暑冒
寒，遍历深崝长谷之区，望人之门而再拜焉。主人出，
又再拜焉。道其故，主人如有难色，又再拜焉。申其请。
由是人感之，各出赀以应，计所募逾千金矣。乃于正
德癸酉冬兴工，明年冬，桥遂成。神速之邪，桥石为之，
高广如旧。桥既望且美，盖周道焉。行者曰：“向谓不复
见桥，今复由之矣。善事，善事。”朱廷立曰：“事之成也，存
乎其人，人亦存乎其志哉！志之所向，众难之弗听，穷
历险涉弗劳，屈意下气弗耻。志笃于善也，事是以成。”
彼志笃于利者，亦犹是也。志利而人怨之，其视志善
而人颂之者，为孰贤哉？时航山未有子，乃今子孙雅
俊成行列矣。此其平日嗜义利物致者，然而为桥阴
功，殆亦不少。予兄子孙森立，不诡于善，即霞山公宦
游，务惠政，所至道路辟，桥梁成，后人振振尤显。晚年
所生子息隐隐有作善字阴功之报，不信然乎？航山
问记于予，时予为弟子员，继官中外归来，因循未就
也，乃今苍然翁矣。令子文卿复以币请予曰：“记之迟
也，予有过焉。子承先志为克孝，予顾负良友为弗信
耶？”力辞其币，退而为记。慨斯人之不作，感日月之易
迁，瞻念往事，成陈迹矣。愧非《董子》之笔，窃比季札之
剑，补前过巳耳。书以贻文卿，登诸石：蔡公名潮，临海
人；航山名玉；南庄名廷文，“雨溪”名廷辅。文卿名之愈，
邑人。师与兄名人代书之，时嘉靖己未秋云。